प्रतापगढ़। नगर के बेगमवार्ड चौराहे पर नुक्कड़ सभा करने को लेकर दो प्रत्याशियों में भिड़ंत हो गई। दोनों ही प्रत्याशी खुद को सपा समर्थित होने का दावा करते हैं। हालांकि एक ओर से आए विधायक को पब्लिक के दबाव में बैकफुट पर आना पड़ा। पुलिस ने मुश्किल से हालात को काबू में किया। घटना के दौरान घंटों अफरा तफरी मची रही। शहर के बेगमवार्ड चौराहे पर सदर सपा विधायक समर्थित प्रत्याशी अनुराग खंडेलवाल ने शाम 7 से 8 बजे तक नुक्कड़ सभा करने की अनुमति ले रखी थी जबकि इसी स्थान पर सपा जिलाध्यक्ष समर्थित प्रत्याशी संतोष मिश्रा को रात 8 से 9 बजे तक के लिए अनुमति मिली थी। अनुराग की सभा समय से खत्म नहीं हुई तो संतोष मिश्रा के लोग उनपर हटने का दबाव बनाने लगे। इसे लेकर दोनों में विवाद शुरू हो गया। इसी बीच नगर कोतवाल ने संतोष मिश्रा को वहां से हटाना चाहा तो हंगामा होने लगा। संतोष समर्थकों के साथ चौराहे पर ही धरने पर बैठ गए। समर्थक नगर कोतवाल पर टेंट हटाने और आदर्श आचार संहिता के उल्लंघन की एफआईआर करने की मांग करने लगे। मामला तब और उलझ गया जब सदर विधायक नागेंद्र सिंह यादव मौके पर पहुंच गए और अनुराग की वकालत करने लगे। सदर विधायक के समर्थकों और संतोष मिश्रा समर्थकों की नारेबाजी देख पुलिस के हाथ पांव फूल गए। तभी वहां मौजूद पब्लिक ने सभा की समय सीमा खत्म होने की बात कहते हुए सदर विधायक को वहां से जाने के लिए कहा। पब्लिक के तेवर देख सदर विधायक, प्रत्याशी अनुराग समर्थकों सहित वहां से खिसक लिए। इसके बाद प्रत्याशी संतोष मिश्रा की जनसभा शुरू हो सकी। शहर कोतवाल पहुप सिंह ने बताया कि समय सीमा बीतने के बाद भी अनुराग ने सभास्थल खाली नहीं किया था। इसे लेकर विवाद हुआ। हालांकि लोगों को समझा बुझाकर शांत करा दिया गया।